《山东驿中》
明代·韩日缵

前年济上氛祲起，鸿雁哀鸣渡淮水。淮水东流不复还，故乡门巷生荆杞。

君王诏出未央宫，逃亡尽照光明中。太仓缗钱十六万，御史新乘碧玉骢。

今年山东旱仍剧，六月不雨炎威赫。何草不黄人不将，路入齐东土尤赤。

为问流移归不归，秋气飒飒黄尘飞。毒霾翻风白日动，螟蝗鼓翼天蔽亏。

雨师田祖竟何许，捕蝗蝗集纷如雨。野老白言富□翁，往年粟米忧红腐。

资粮尽饱螟蝗腹，儿女满□空环堵。有儿索饭啼门东，有女含饥事丝缕。

西邻卖男更鬻女，饥年那得守乡土。我行炎酷遍荒□，东蒸扶桑干欲枯。

驱车历尽逃亡屋，安得一上监门图。餐钱空愧守津吏，与奴脱粟马青刍。

作者简介：明广东博罗人，字绪仲。万历三十五年进士，除检讨。累迁至礼部尚书。时宦官用权，人皆畏其凶焰，独日缵坦然处之。后充经筵讲官，得熹宗称善。卒谥文恪。